चक्की प्हीनी बड़ी औक्खी ऐ, कोई सखाला कम्म थोयै तां खरा ऐ बो थोयै कियां ? पूरे दसें बरें आस्तै जेलरै ने काकलें उप्पर मेरे नां चक्की प्हीना लिखी ओड़ेदा ऐ।...औं बे-आसा-जन होई गेआ। मिगी घरत पुआटनियां लैन्दी लग्गन लगी। बत्हेरा सोच-बचार कीता। मेदें दा टटैना तगर कुतै नजरी नईं लब्बा। सिर गौड़ैं पर टकाइयै में अगड़े औने आले दिनें दे बारे च सोचन लगा। मेरा सोचना जिन्दु गी कम्बनी छेड़ने आला हा। औं पताले गास्सै च रुलकी खड़ोता आं। मिगी चबक्खा मस्सेया दा न्हेरा-जन लगदा। मिगी दस्सें बरें दी लम्मी मजल-जेदे सज्जै-खब्बै उच्चे-उच्चे प्हाड़ हे ते उन्दियां बुरजियां अम्बरे कन्ने छोन्दियां न, बुम्बलियें तगर नजर नईं पुजदी, पता नईं बुम्बलियें पर न्हेरा ऐ जां चनैन ? मिगी इस केड़ी मंजलै पर टौंदे पौदे गैईं अगड़ियां देइयै प्हाड़ै दियें बुम्बलियें उप्पर चढ़ना ऐं। उनें बुम्बलियें उप्पर जिनेंगी औं न्हेरे च नईं बुज्झी सकदा जे ओ किन्नियां क उच्ची-लम्मियां न ?दिक्खने गित्तै बत्हेरियां छड़ियां छोड़ना पर कुत्थैं जी ? न्हेरे च जियां हत्थ अगड़ा कीते दा नईं सुझदा, उयां गै मिगी बी किश नईं सुज्झा करदा। मेरा सब किश न्हेरे च गुआची गेआ। जिसगी तुप्पने दा औं जतन करा करनां पर तंग़ाने गै। तलोफां गै देनियां न, इनें तलोफें दे स्हारे मत मंजल सखाली फड़कोई जा। सोट्‌टे आला लेखा सिद्‌दी चढ़ाई दिक्खियै नजर फटन लगदी ऐ।